15 Baaposetoloi le Bakeresete ba bangwe ba pele ba ne ba bolela lefoko la Modimo ka tlhagafalo. Mokwadi mongwe wa hisitori ya Baebele o ile a kwala jaana ka bone: “Fa batho ba rata go bua ka Morena wa bone, ga ba ke ba tlhaela ditsela tse ba ka dirang jalo ka tsone. Ee ruri, tlhoafalo ya banna le basadi bano ke yone e e re kgatlhang go gaisa mekgwa ya bone ya go rera.” Le fa go ntse jalo, Bakeresete bao ba pele ba ile ba lemoga gore go atlega ga bodiredi jwa bone go ne go sa ikaega ka maiteko a bone a le nosi. Ba ne ba laetswe ke Modimo gore ba dire tiro ya bone, mme ba ne ba engwa nokeng ke Modimo gore ba e swetse. Go gola ga semoya go tswa mo Modimong. Moaposetoloi Paulo o ne a umaka seno fa a ne a kwalela phuthego ya Bakorintha. O ne a kwala jaana: “Ke ne ka jala, Apolose a nosetsa, mme Modimo o ne a nna a godisa. Gonne re badirimmogo le Modimo.”—1 Bakorintha 3:6, 9.